Softcatalà tanca el 2017 amb 34 milions de pàgines vistes i 5 milions d’usuaris anuals
442.658 visitants únics mensuals Durant el 2017 Softcatalà ha rebut, de mitjana, 442.658 visitants únics al mes (5.311.902 anuals). Això presenta un increment del 12% respecte a 2016 (4.741.103). Aquests visitants han visualitzat un total 34.756.268 de pàgines durant 2017, un augment del 35% respecte a l'any 2016 (25.742.601) Les parts del lloc web de Softcatalà que han tingut més èxit han estat les eines lingüístiques: el corrector amb un 37,44% de visites i el traductor web amb un 31,35%. La resta de visites es centren principalment en el directori de programari en català, el diccionari de sinònims, el diccionari multilingüe i les pàgines de projectes. 5,8 milions de traduccions i 3,4 milions de correccions mensuals Els 2 serveis més emprats del web de Softcatalà són el traductor i el corrector, amb una mitjana mensual de 5,8 milions de traduccions i 3,4 milions de correccions (més de 70 milions de traduccions i 40 milions correccions anuals). Es mostra així la confiança que els usuaris tenen en aquests dos serveis, basats en els projectes de programari lliure Apertium i LanguageTool.  307.934 baixades de programari en català Al llarg del 2017 s’han baixat 307.934 còpies de programes en català des del nostre lloc web. Convé tenir en compte que cada vegada més programes, com per exemple el Firefox o el LibreOffice, s’actualitzen automàticament sense necessitat que l’usuari baixi la nova versió des del web. A més, el programari en català no es distribueix únicament des de Softcatalà. Per exemple, organitzacions com Mozilla, empreses com Google, Apple, Microsoft i les distribucions Linux per la seva banda distribueixen un nombre superior de còpies de programari en català. Els programes amb més èxit a Softcatalà han estat els següents (indiquem entre parèntesis el total de baixades): 

  1. LibreOffice (39.475)
  2. Catalanitzador de Softcatalà (22.710)
  3. GIMP (19.693)
  4. Paquet català per al Microsoft Office 2016 (14.129)
  5. Adobe Acrobat Reader (13.424)
  6. Firefox (11.072)
  7. Paquet d'interfície en català per al Windows 10 (10.489)
  8. Paquet català per al Microsoft Office 2010 (8859)
  9. WinRAR (8280)
  10. Audacity (7316)
  11. Paquet català per al Microsoft Office 2007 (6820)
  12. VLC media player (6589)
  13. PDFCreator (6186)

El LibreOffice, l’eina ofimàtica lliure i gratuïta, continua essent el programari amb més acceptació, demostrant la seva validesa com a eina de treball diària. El Catalanitzador, l’eina de Softcatalà per a simplificar la catalanització d’equips amb el Windows i l’OSX, se situa en segon lloc. A través del Catalanitzador, que al seu torn baixa altres paquets d’idioma, s’han realitzat 22.710 baixades durant tot l’any 2017. Estadístiques públiques Enguany també aprofitem per presentar la pàgina <https://www.softcatala.org/estadistiques/> on publiquem de forma oberta les dades més rellevants de Softcatalà de forma pública i actualitzada diàriament. Actualment s'ofereixen dades de visites, usuaris i usos dels principals serveis, com el traductor. Agraïments Des de Softcatalà volem agrair la confiança que els centenars de milers d’usuaris dipositen en nosaltres. Així mateix, volem fer arribar el nostre agraïment a les associacions, empreses i institucions públiques que, mitjançant la seva infraestructura, permeten la baixada de programari en català al qual enllacem des del nostre web.
